Man ved, det er forår, når anemoner og vintergækker titter frem. Når man kan spise aftensmad, mens det stadig er lyst. Når solen varmer luften op, så den tykke vinterjakke kan gemmes væk.

En af byens nyere forårsbebudere er Kødbyens Mad & Marked, der åbner nu på lørdag med mad, livemusik og dj's på Flæsketorvet helt indtil klokken 22. Herefter vil street food-markedet have åbent hver weekend fra klokken 10-18 frem til 30. september.

Kødbyens Mad & Marked har eksisteret siden 2015, og vandt sidste år Ibyen-prisen for 'Årets sted i byen'. Ligesom de forrige år vil der i løbet af foråret og sommeren være en række arrangementer og temadage. For eksempel kommer der dage med særlig fokus på smørrebrød, vin, kaffe, brød, fløde, øl og bær. Hver søndag er der live jazzmusik, og den sidste søndag i måneden inviterer markedet til Morgenmad & Marked med et stort udbud af morgenmad.